
Încă de la începuturile sale, Biserica s-a slujit de scrierea alfabetică pentru 
a transmite mai eficient adevărul revelat la cât mai mulți oameni şi, toto- 
dată, a contribuit nu numai la dezvoltarea acestui mijloc de comunicare, ci 
şi la răspândirea cu ajutorul lui a tot ceea ce spiritul uman a creat spre binele 
întregii omeniri’. 

Descoperirea tiparului în Europa, într-un mediu socio-cultural încă religios, 
a însemnat un mare pas înainte pentru progresul lumii, iar Biserica a înțeles 
imediat eficacitatea acestui mijloc tehnic pentru răspândirea mesajului mân- 
tuirii şi a autenticelor valori culturale. 

În secolul al XIX-lea, ziarul era deja o mare industrie. În secolul al XX-lea, 
o dată cu dezvoltarea cinematografului, descoperirea şi răspândirea în toate 
colțurile lumii a radioului şi a televiziunii, iar în ultimii ani, o dată cu descope- 
rirea noilor tehnologii, comunicarea interumană a atins dimensiuni inimagi- 
nabile, devenind comunicare de masă sau socială, unul dintre marile semne 
care caracterizează timpurile noastre. 

Biserica e din ce în ce mai convinsă că aceste „tehnici minunate”, cum le 
numeşte Conciliul al II-lea din Vatican, sunt foarte eficiente atât pentru o 
modernă difuzare a adevărurilor religioase, cât şi pentru un dialog fructuos 
în cadrul Bisericii, între Biserică şi lume, pentru informare şi crearea unei opinii 
publice echilibrate, pentru dezvoltarea educaţiei şi a culturii. „Limbajul” acestor 
tehnici este unul „dintre modurile de a vorbi ale timpului nostru”. 

Într-unul din discursurile sale (27 ianuarie 1984), papa Ioan Paul al II-lea 
afirma: „Aşa cum a demonstrat mai întâi în Conciliul al II-lea din Vatican, iar 
acum în noul Cod de drept canonic, Biserica acordă atenţie maximă comunicării 
sociale, datorită importanţei pe care aceasta o are şi o va avea tot mai mult 
în viața omului şi a societăţii”. 

Decretul conciliar Inter mirifica este primul document emis de magisteriul 
suprem şi solemn al Bisericii în materie de comunicare socială şi, datorită lui, 
problema instrumentelor de comunicare socială şi-a găsit locul firesc şi în noua 
legislaţie canonică. 


' În acest articol, prezint în rezumat teza de doctorat pe care am susținut-o la Roma în 1986, 
în cadrul Facultăţii de Drept Canonic a Universităţii Pontificale Urbaniana, avându-l ca mode- 
rator pe prof. Pio Vito Pinto. 

Actualul Cod de drept canonic (1983) dedică instrumentelor de comunicare 
socială, între altele, titlul al IV-lea din Cartea a III-a (Funcţia Bisericii de a 
învăţa). Vechiul Cod de drept canonic nu trata despre comunicarea socială, 
pentru simplul motiv că nu exista încă această realitate specifică timpurilor 
noastre. E adevărat, vechiul Cod atingea problema ziarelor şi a revistelor, dar 
foarte sumar, într-un singur canon (1386) ce stabilea limitele în care credin- 
cioşii puteau să scrie. În schimb, nu se pomenea nimic de uzul pozitiv şi pas- 
toral al acestui mijloc de comunicare. 

Având posibilitatea de a-mi însuşi câteva elemente importante pentru o pregă- 
tire de bază privind comunicarea socială, frecventând cursurile bienale ale 
Centrului de Comunicare Socială din cadrul Universităţii Pontificale Urbaniana 
din Roma, am considerat că e oportun să încerc o cercetare a acestui argument 
şi din punct de vedere al dreptului canonic, cu speranța că într-o zi va fi probabil 
de un oarecare folos şi în Biserica locală din care fac parte, în sensul că — în 
ciuda posibilităților ei limitate — va încerca să se implice şi în acest sector 
de apostolat. 

În ultimii douăzeci de ani, după Conciliul al II-lea din Vatican, problematica 
instrumentelor de comunicare a fost aprofundată atât din punct de vedere socio- 
logic, etic şi psihologic, cât şi din punct de vedere pastoral şi chiar teologic, însă 
într-o măsură extrem de redusă din punct de vedere juridico-bisericesc, iar 
când erau atinse elementele juridice, se apela de obicei la Codul din 1917. 

După promulgarea noului Cod, s-au publicat câteva articole referitoare la 
instrumentele de comunicare socială, însă nu un studiu sistematic. Cele mai 
multe articole s-au limitat doar să semnaleze „noutatea”, să scoată în evidență 
câteva lacune” sau să reia teme mai vechi, cum ar fi: dreptul la libera opinie 
în Biserică sau dreptul la libera comunicare, limitat doar în cazul când este 
vorba de integritatea credinței şi a moralei”. 

După părerea mea, trei sunt temele fundamentale în care e structurată pro- 
blema instrumentelor de comunicare socială în legislația canonică: a) Dreptul 
Bisericii de a poseda asemenea instrumente; b) Întreaga Biserică (episcopi, 
preoți, călugări, laici) trebuie să se angajeze în apostolatul comunicării sociale; 
c) Utilizarea acestor instrumente nu trebuie să dăuneze în vreun fel cre- 
dinței şi moralei catolice. Sintetizând, s-ar putea folosi trinomul: a avea - a 
utiliza - a supraveghea. 

Codul actual tratează derspre comunicarea socială în nouă canoane, dintre 
care două (822 şi 823) constituie prima parte a titlului De instrumenti commu- 
nicationis socialis et in specie de libris. Celelalte şapte canoane sunt plasate 


2 E. BARAGUI, „I «mass media» nel nuovo Codice di diritto canonico”, La Civiltà Catolica 3 
(1983) 209- 222. 

3 H. MUSSINGHOFF, „Neues Kircenrecht und Kommunication”, Communicatio Socialis 18 
(1985) 143-157. 

în diferite secțiuni ale Codului. În plus, există două canoane (772 $ 2 şi 831 
$ 1 şi 2) care tratează în mod separat despre ziare, radio şi televiziune. 

În lucrarea de față vreau să condensez in unum aceste norme, ţinând 
seama de cele trei teme fundamentale: a avea, a utiliza, a supraveghea. 

Studiul canoanelor — îndeosebi canoanele de bază 747 $1, 822 şi 823 — va 
fi atât istoric şi exegetic, cât şi teologic şi pastoral. 

Primele două capitole sunt preliminare, dar le consider necesare pentru a 
putea fi înțeles mai bine acest nou subiect al legislaţiei canonice. Mai întâi, 
va fi explicată terminologia adoptată de Dreptul canonic (Instrumenta commu- 
nicationis socialis): originea, semnificaţia şi importanţa. În continuare, va fi 
prezentată evoluţia doctrinară şi disciplinară a Bisericii sau, mai exact, cum 
s-a maturizat actuala sa atitudine pozitivă şi plină de încredere față de instru- 
mentele de comunicare socială. 

Celelalte trei capitole corespund celor trei teme fundamentale menţionate 
mai sus. Dat fiind că bibliografia juridică ecleziastică referitoare la acest 
subiect este foarte săracă, lucrarea de față va apela, mai ales, la izvoare cum 
sunt unele documente ale Conciliului al II-lea din Vatican (în special, decretul 
Inter mirifica), câteva documente postconciliare emise de Congregaţii ale Curiei 
Romane (de exemplu, Communio et Progressio şi Ecclesiae Pastorum), revista 
Communicationes, publicată de Comisia pontificală pentru reînnoirea Codului 
de Drept Canonic, precum şi nota pastorală a Conferinţei Episcopale Italiene 
Il dovere pastorale delle Comunicazioni Sociali. Nu în ultimul rând, vor fi folo- 
site discursurile referitoare la comunicarea socială ale papilor Paul al VI-lea 
şi loan Paul al II-lea. Firul conducător al întregii teze îl constituie importanța 
comunicării sociale în viața şi activitatea Bisericii. Dacă glasul Bisericii nu se 
face auzit şi cu ajutorul instrumentelor de comunicare socială, el riscă să fie 
redus la tăcere de zgomotul lumii actuale, iar Biserica să devină o Biserică mută. 

Teza conţine cinci capitole: 

I: „Instrumenta communicationis socialis” - terminologie absolut nouă în 
Dreptul canonic. 

II: Evoluţia doctrinară şi disciplinară a Bisericii privind comunicarea socială. 

III: Datoria şi dreptul Bisericii de a dispune de instrumente de comunicare 
socială. 

IV: Uzul eclezial al instrumentelor de comunicare socială. 

V: Obligația Păstorilor Bisericii de a supraveghea modul de utilizare a 
instrumentelor de comunicare socială. 


I. „Instrumenta communicationis socialis” - terminologie absolut nouă 
în Dreptul canonic 


In primul capitol sunt prezentate mai întâi câteva noțiuni de bază referi- 
toare la comunicarea umană, în general, pentru a putea fi înțeles mai bine 

adevăratul sens al noii terminologii, şi anume: natura şi desfăşurarea comu- 
nicării umane, precum şi diferite feluri de comunicare umană. Comunicarea 
umană este transmiterea unui mesaj conceptual între doi poli — transmi- 
țător - destinatar - cu ajutorul unor canale fie naturale, fie artificiale, sau 
e capacitatea pe care o are o persoană sau un grup de a transmite propriile 
idei şi propriile sentimente altor persoane sau grupuri, precum şi capacitatea 
de a reprimi ideile şi sentimentele altor persoane sau grupuri. În desfăşurarea 
comunicării umane există aceste patru elemente fundamentale: transmi- 
țătorul, adică cel care răspândeşte personal un mesaj, mesajul însuşi, adică 
obiectul comunicării, canalul sau „vehiculul” cu care e transmis mesajul şi 
destinatarul, cel care primeşte mesajul. Comunicând, omul intră în contact 
autentic cu semenii săi, rămâne o ființă socială şi progresează. Comunicarea 
stă la baza cunoaşterii şi progresului uman. Cea mai nouă formă de comu- 
nicare umană este comunicarea socială, adică acea comunicare a cărei sursă 
emițătoare este o organizare deosebit de complexă, cu multiple sectoare spe- 
cializate, al cărei destinatar îl constituie un public foarte numeros, anonim 
şi eterogen, şi, în sfârşit, al cărei mesaj este transmis cu ajutorul aşa-ziselor 
„macromedia”, adică ziare, reviste, cinema, radio, televiziune, Internet. 

Civilizaţia actuală poate fi numită şi civilizația comunicării sociale. „Datorită 
acestor minunate tehnici, convieţuirea umană a atins dimensiuni noi: timpul 
şi spațiul au fost depăşite, iar omul a devenit cetățean al lumii, părtaş şi martor 
ale celor mai îndepărtate evenimente din lume”, spunea papa Paul al VI-lea 
într-un discurs din 2 mai 1967. 

Partea a doua a acestui capitol analizează geneza, semnificația şi impor- 
tanța terminologiei adoptate de Dreptul canonic în privința comunicării sociale. 

Majoritatea autorilor apelează la terminologia engleză „mass-media”. Alții 
folosesc termenii „mijloace de comunicare socială”, „mijloace de informaţie”. 

Magisteriul ecleziastic actual foloseşte o terminologie proprie, creată de 
decretul Inter mirifica al Conciliului al II-lea din Vatican: „instrumenta commu- 
nicationis socialis”. Aceeaşi terminologie a fost adoptată şi de noul Cod canonic, 
care o foloseşte de zece ori: în canoanele 761, 779, 804 $1, 882 $ 1-3, 823 ŞI, 
1063 $1, 1369 şi odată în titlul IV al Cărţii a III-a. De două ori, însă, Codul 
foloseşte şi termenii „media communicationis socialis” (în canoanele 666 
şi 747 $1). 

Destul de „confuz” pare şi titlul însuşi: „De instrumentis communicationis 
socialis et in specie de libris”, creând impresia că şi cărțile intră în categoria 
instrumentelor de comunicare socială. Poate ar fi fost mai conform cu ideea 
Conciliului dacă noua legislație canonică ar fi indicat două titluri: unul „De 
instrumentis communicationis socialis” şi un altul „De libris”. 

Ideea de a introduce în dezbaterile Conciliului al II-lea din Vatican problema 
comunicării sociale a aparținut papei loan al XXIII-lea, pontif cu un deosebit 
spirit pastoral. 


174 DIALOG TEOLOGIC 12 (2003) 


Istoria decretului conciliar Inter mirifica are trei momente: un moment 
pregătitor, unul referitor la dezbaterea în Aula conciliară şi un altul referitor 
la aprobarea finală. 

Terminologia a fost precizată chiar în perioada de pregătire. După mai 
multe variante luate în considerare, s-a ajuns la termenii „instrumenta com- 
municationis socialis”. 

Instrumenta: instrumentele sunt obiecte materiale tehnice create de om 
şi folosite de el pentru activităţile sale umane. Potrivit filozofiei scolastice, 
„instrumentum” e numai cauză eficientă secundară sau „instrumentalis”, 
în timp ce cauza eficientă primară rămâne întotdeauna omul care foloseşte 
aceste instrumente. Conciliul a preferat termenul „instrumentum”, deoarece 
el pune mai bine în evidență aceste două elemente: elementul tehnic şi ele- 
mentul uman. De fapt, această caracteristică de tehnicitate înaltă deosebeşte 
instrumentele de mijloacele tradiționale de comunicare (teatrul, muzica, cărțile 
etc.). Decretul conciliar subliniază acest caracter de tehnicitate al instrumen- 
telor de comunicare socială, numindu-le „inventa, quae hodiernis praesentim 
temporibus...” (IM 50). Alături de elementul tehnic poate sta şi cel de natură 
economică. Pentru a avea şi a folosi aceste instrumente de înaltă tehnicitate, 
sunt necesare însemnate mijloace financiare. 

Al doilea element important care caracterizează instrumentele de comu- 
nicare socială poate fi numit „umanitate”. Decretul conciliar nu pune accentul 
pe tehnicitate ca atare, ci, mai ales, pe acțiunile umane legate de ea. Elemen- 
tele de mare tehnicitate nu sunt decât simple mijloace în mâinile omului, 
pentru ca el să-şi atingă scopul, care e comunicarea socială. 

Communicatio: este vorba de acea comunicare interumană despre a cărei 
natură şi desfăşurare am vorbit deja la începutul acestui capitol. 

Socialis: Conciliul a preferat acest termen pentru a-l înlocui pe cel de mass, 
destul de ambiguu. Termenul „social” vrea să arate că aceste instrumente, 
prin natura lor, ajută să comunice între ele nu numai persoane individuale 
sau mici grupuri, ci grupuri umane extrem de numeroase şi diferite între ele: 
„ea eminent instrumenta, quae non modo singulos homines, sed ipsas multi- 
tudines totiusque societate natura sua attingere ac movere volent” (IM 1). 

Terminologia creată de Conciliul al II-lea din Vatican e importantă, mai ales, 
pentru că fixează exact cadrul problematicilor. Aceste problematici se referă 
numai la circumstanțele de comunicare socială, fie din punct de vedere 
socio-pastoral şi teologic, cât şi din punct de vedere moral şi juridic excluzând 
a priori orice altă realitate care nu se referă direct la aceste instrumente. 

În al doilea rând, terminologia creată de Inter mirifica e importantă şi 
pentru faptul că e proprie Bisericii Catolice: constituie un limbaj clar, plin 
de semnificaţii, precis, diferit de limbajul fluctuant şi uneori echivoc folosit 
în lumea necatolică. 

II. Evoluţia doctrinară şi disciplinară a Bisericii 
privind comunicarea socială 


De la apariţia ziarului modern au trecut aproape 200 de ani; de la apariția 
cinematografului, circa 80 de ani, a radioului, aproximativ şase decenii, iar 
a televiziunii aproximativ 40-50 de ani. În toată această perioadă istorică destul 
de mare, Biserica nu numai că a folosit aceste instrumente de comunicare, ci, 
în acelaşi timp, a şi evaluat impactul lor asupra destinatarilor, intervenind 
cu diferite directive doctrinare şi norme disciplinare. 


A. Evoluţia doctrinară a Bisericii cu privire la instrumentele de comunicare 
socială poate fi diferențiată în trei perioade istorice, deoarece fiecare dintre 
ele are, mai mult sau mai puţin, caracteristici proprii: 1) de la pontificatul 
lui Grigore al XVI-lea până la pontificatul lui Pius al XII-lea; 2) de la Pius 
al XII-lea la Conciliul al II-lea din Vatican; 3) Conciliul al II-lea din Vatican 
şi perioada postconciliară. 

1. În enciclica Mirari vos — document programatic al pontificatului său —, 
papa Grigore al XVI-lea denunţă cu vehemenţă relele societăţii din timpul 
său, printre care şi libertatea presei pe care el o numeşte „execrabilă” şi „con- 
damnabilă” („Huc spectat deterrima illa ac numquam satis execranda et 
detestabilis libertas artis librariae”). 

Aceeaşi atitudine a avut-o şi papa Pius al IX-lea. În enciclica Quibus plu- 
ribus, din 9 noiembrie 1846, el afirmă că excesiva libertate de a gândi, de 
a vorbi şi de a scrie („effrenata cogitandi, loquendi scribendique licentia”) 
duce la degradarea moravurilor şi la disprețul față de religia catolică. În 
acelaşi document, Pius al IX-lea îi îndeamnă pe episcopi să atragă atenţia cre- 
dincioşilor cu privire la pericolele scrierilor rele („a pestiferis libris diligenter 
evertere”), recomandare pe care o face şi în scrisoarea Inter multiplices angus- 
tias, adreastă Episcopatului francez în 1853. 

Şi Leon al XIII-lea ia în considerare daunele cauzate de libertatea presei, 
dar, în acelaşi timp, încrezător în eficacitatea cuvântului scris, recomandă fără 
încetare crearea şi difuzarea ziarelor catolice, fiind el însuşi fondatorul unui 
asemenea ziar pe vremea când era episcop de Perugia. În discursul Ingenti 
sane letitia, din 22 februarie 1879, ţinut în fața unui grup de ziarişti catolici 
veniţi la Roma, papa recunoaşte că presa catolică a devenit o necesitate, iar 
rolul ei fundamental este de a apăra societatea, Biserica şi instituțiile sale. 
În enciclica Etsi nos, din 15 februarie 1882, după ce afirmă că „scripta scriptis 
oponenda”, Leon al XIII-lea recomandă înființarea în fiecare provincie a unui 
oficiu pentru presă, cu scopul de a demonstra public care sunt obligaţiile credin- 
cioşilor în acest domeniu. 

În enciclica Dal?’ alto, din 15 octombrie 1890, adresată episcopilor, clerului 
şi credincioşilor din Italia, papa insistă asupra necesităţii de a lupta împotriva 
presei liberale cu presa catolică, pentru apărarea adevărului, a religiei şi a 

dreptului Bisericii. Leon al XIII-lea a fost şi primul papă care a subliniat 
puterea ziarelor de a-i influenţa pe cititori şi de a crea opinia publică (a se 
vedea enciclica Longinqua Oceani din 6 ianuarie 1895). 

Papa Pius al X-lea a recomandat şi el dezvoltarea presei catolice ca mijloc 
de apostolat şi de luptă împotriva presei antireligioase, dar, în acelaşi timp, 
a luat şi atitudine clară şi hotărâtă împotriva presei catolice, infectată de 
modernism. În renumita enciclică Pascendi, papa îi îndeamnă pe episcopi să 
împiedice publicarea sau citirea unor asemenea scrieri: „Episcoporum pariter 
officium est modernistarum scripta quae modernismum dent prorehuntque, 
si in lucem edita ne legantur cavere, si nondum edita prohibere ne edantur”. 

Pius al X-lea a fost şi unul dintre primii pontifi care au delineat figura zia- 
ristului catolic. În scrisoarea C’est avec un bien, din 22 octombrie 1913, adre- 
sată lui F Veuillot, Sfântul Părinte spune că un ziarist catolic trebuie: a) să 
aibă o credință adâncă şi dragoste față de Biserică şi propria patrie; b) să apere 
drepturile lui Dumnezeu şi ale Bisericii Catolice; c) să respingă ca pe o impie- 
tate orice diminuare a suveranității lui Cristos şi orice renunțare la învățăturile 
Catedrei Apostolice; d) să mărturisească fără ezitare, fără atenuare adevă- 
rurile catolice; e) să demaşte teoriile duşmanilor Biserici; f) să proiecteze asupra 
evenimentelor lumina pură a învățăturii catolice; g) să înfrunte lipsa de popu- 
laritate, antipatiile şi acuzele adversarilor; h) să ştie să fie un slujitor a lui 
Dumnezeu şi al Bisericii. 

În enciclica Divini illius Magistri, din 31 decembrie 1929, dedicată problemei 
educaţiei tinerilor, papa Pius al XI-lea, deşi se referă şi la pericolele de natură 
morală cauzate de scrieri, de cinematografe şi radio, consideră totuşi că aceste 
instrumente, din firea lor, sunt bune şi constituie mijloace foarte eficace de 
răspândire a principiilor sănătoase, de învățătură şi de educaţie. 

Pius al XI-lea a fost singurul papă care a dedicat cinematografului o enci- 
clică specială şi exclusivă, intitulată Vigilanti cura, în care recunoaşte, între 
altele, importanţa celei de-a şaptea arte, rolul său educativ, cultural şi dis- 
tractiv, precum şi capacitatea sa de influență asupra mulțimilor şi de comu- 
nicare socială. De aceea, papa îi îndeamnă pe episcopi şi pe toți credincioşii 
să fie atenţi față de filmele care se opun demnității omului, dar, în acelaşi 
timp, să încurajeze producerea şi distribuirea de filme conforme cu principiile 
morale creştine. Acelaşi pontif se arată foarte încrezător în posibilitatea cato- 
licilor de a utiliza radioul, acest „nou şi magnific instrument de comunicare”, 
cum îl numeşte el, „în slujba credinţei, a Bisericii, a religiei, a lui Dumnezeu 
însuşi”. Desigur, papa Pius al XI-lea este conştient că şi radioul se poate trans- 
forma foarte uşor într-un element reversiv şi să provoace daune demnităţii 
omului (enciclica Divini ilius Magistri), dar ceea ce prevalează în învățătura 
sa este aspectul pozitiv sau încrederea pe care el o are în posibilitățile apos- 
tolice ale acestui instrument. 

2. În timpul pontificatului lui Pius al XII-lea, îşi face apariția televiziunea 
şi este pentru prima dată când documentele Bisericii se referă nu numai la 
fiecare instrument în parte, ci şi asupra tuturor în mod global. 

În această perioadă, de la Pius al XII-lea la Conciliul al II-lea din Vatican, 
magisteriul Bisericii trece de la apărarea aproape exclusivă a creştinătăţii la 
apărarea omenirii în general, preocupându-se tot mai mult şi de binele acesteia. 
Presa este considerată nu numai ca un mijloc de răspândire a opiniilor, ci, în 
primul rând, ca un mijloc de informare. Presa trebuie să prezinte adevărul 
în mod imparţial, obiectiv şi cinstit, deoarece toți oamenii şi popoarele au 
dreptul să cunoască adevărul, repetă deseori papa Pius al XII-lea în discursurile 
sale. Ziariştii, spunea Sfântul Părinte, nu au dreptul să uneltească împotriva 
forțelor morale şi religioase ale omului, împotriva păcii şi a armoniei între 
popoare, ci trebuie să apere omul şi demnitatea sa, dreptul şi justiția. Opinia 
publică devine de acum o realitate, iar datoria promotorilor comunicării sociale 
este de a o modela şi de o lumina, nu de a o devia sau de a o înşela cu min- 
ciuni şi jumătăți de adevăr. 

În două cuvântări ţinute în anul 1955, Pius al XII-lea vorbeşte despre „filmul 
ideal”. În ce priveşte destinatarii, filmul ideal trebuie să respecte omul, 
întărindu-i şi elevându-i conştiinţa demnităţii proprii, şi, în acelaşi timp, să 
răspundă aşteptărilor legitime ale spectatorului şi să fie conform naturii sale 
spirituale. În ce priveşte conținutul, papa recomandă, mai presus de toate, 
adevărul în filmele didactice şi bunătatea în filmele de acţiune. În ceea ce 
priveşte comunitatea, filmul trebuie să fie un mijloc de promovare a binelui 
comun, să ilustreze înalta şi sacra demnitate a familiei, să întărească simţul 
de respect față de Stat şi, în sfârşit, să inspire spectatorului înțelegere, respect 
şi devotament față de Biserică. 

Documentul cel mai important din această perioadă privind comunicarea 
socială este, fără îndoială, enciclica Miranda prorsus, pe care Pius al XII-lea a 
publicat-o la 8 septembrie 1957. Enciclica tratează problemele referitoare la 
cinematograf, la radio şi televiziune, atât în mod global, cât şi la fiecare în parte. 

În partea generală, Pius al XII-lea reafirmă că aceste instrumente sunt 
„daruri ale lui Dumnezeu”, deci sunt bune în sine, şi, în acelaşi timp, au o 
mare influență asupra modului de a gândi şi de a acționa al indivizilor şi comu- 
nităților, fie în mod pozitiv (luminându-i, înnobilându-i şi îmbogăţindu-i din 
punct de vedere spiritual), fie în mod negativ (atrăgându-i la rău). Papa reia 
în această enciclică unele principii şi recomandări prezentate de el deja în 
alte documente, şi anume că aceste instrumente trebuie să slujească mai presus 
de toate adevărul şi binele, să promoveze omul şi să-i satisfacă aspiraţiile 
legitime. În sfârşit, foarte importante sunt invitaţiile explicite ale enciclicei la 
uzul eclezial al radioului şi televiziunii — instrumente care sunt un „privilegiu 
al secolului nostru” —, la creşterea şi perfecționarea transmisiunilor religioase 
atât de posturile catolice, cât şi de către cele care aparțin serviciului public. 

Magisteriul lui loan al XXIII-lea nu prezintă noutăţi importante în materie 
de comunicare socială față de cel al predecesorului său. Păstor prin excelență, 
el insistă ca aceste „daruri ale lui Dumnezeu” să fie mereu în slujba morali- 
tății individuale şi publice şi formării unei adevărate opinii publice. Ziariştii 
să fie pătrunşi de adevăr, de caritate, de „respect pentru cei care greşesc” şi 
să folosească un limbaj nobil şi demn. Însă marele merit al lui Ioan al XXIII-lea 
îl constituie hotărârea sa ca problematica instrumentelor de comunicare socială 
să fie dezbătută în cadrul Conciliului ecumenic. 

3. Evoluţia doctrinară a Bisericii privind instrumentele de comunicare 
socială culminează cu decretul conciliar Inter mirifica şi cu instrucțiunea pas- 
torală Communio et progressio. 

Inter mirifica este un document destul de concis, compus din 24 de articole: 
două introductive, zece cu caracter doctrinar (moral şi social), zece cu caracter 
normativ (norme pastorale, juridice şi organizatorice), iar ultimele două sunt 
conclusive. 

Mai întâi, decretul confirmă datoria Bisericii de a predica evanghelia şi cu 
instrumentele de comunicare socială, precum şi dreptul de a le poseda. În 
continuare, afirmă necesitatea ca toţi cei care utilizează asemenea instru- 
mente — fie pentru a transmite mesaje, fie pentru a le primi — să cunoască şi 
să observe normele de ordin moral. Tot în legătură cu ordinea morală, decretul 
accentuează în mod deosebit dreptul la informaţie, inerentă societăţii umane, 
şi care trebuie să fie adevărată, întreagă şi onestă. 

În ce priveşte ordinea socială, decretul scoate în evidență importanța opiniei 
publice în lumea de azi şi aminteşte necesitatea ca aceasta să fie bine formată 
şi difuzată în mod just şi obiectiv şi, în acelaşi timp, subliniază că obligația 
prioritară a autorităţilor civile este de a apăra şi a proteja dreapta libertate 
de informare, de a favoriza valorile religioase, culturale şi artistice. Inter 
mirifica a fost obiectul multor critici, mai mult sau mai puţin justificate, dar 
în toate acestea rămâne un document promulgat de un Conciliu ecumenic şi, 
ca atare, trebuie respectat şi, mai ales, aplicat. 

Instrucţiunea pastorală Communio et progressio a fost promulgată la 8 ani 
după Inter mirifica (23 mai 1971). Este primul document roman oficial care 
se pronunţă în mod explicit asupra instrumentelor de comunicare socială în 
manieră total pozitivă. Ţinând seama de observaţiile făcute decretului Inter 
mirifica şi, mai ales, de noua orientare ce s-a creat în Biserică, promulgarea 
altor documente conciliare, îndeosebi Lumen gentium, Dei verbum, Gaudium 
et spes, Apostolicam actuositatem, Dignitatis humanae, autorii documentului 
nu s-au limitat doar la elaborarea unui simplu îndreptar normativ şi practic, 
cum prevedea decretul conciliar, ci numărul problemelor tratate este mult mai 
mare, cuprinzând, între altele, teologia comunicării (nr. 6-18), informarea şi 
dialogul în Biserică (nr.115-121), dialogul între Biserică şi lume (nr. 122-125). 

În prima parte, instrucțiunea tratează liniile esenţiale ale unei teologii a 
comunicării. Instrumentele de comunicare socială sunt considerate „o parti- 
cipare şi o prelungire a operei creatoare şi răscumpărătoare a lui Dumnezeu”, 
întrucât sunt o manifestare concretă a poruncii divine date omului, de a poseda 
şi de a stăpâni pământul (cf. Gen 1,26-28). 

Prin natură, comunicarea socială face să crească dimensiunea comunitară 
a vieţii, iar la rândul ei, unirea frățească dintre oameni îşi are izvorul şi 
modelul în comuniunea trinitară (nr. 8). „Comunicatorul” desăvârşit este 
Fiul lui Dumnezeu făcut om. „El vorbea fiind introdus pe deplin în condiţiile 
reale ale poporului său, proclamând tuturor oamenilor, fără deosebire, vestea 
divină a mântuirii cu putere şi perseverență, adaptându-se modului lor de 
a vorbi şi mentalităţii lor” (nr. 11). „Prin instituirea sfintei Euharistii, Cristos 
ne-a încredințat cea mai înaltă formă de comuniune care ar putea fi acordată 
oamenilor” (nr. 11). Cristos „ne-a comunicat Spiritul său dătător de viaţă, care 
este principiu de comuniune şi uniune” (nr. 11). În sfârşit, Cristos continuă 
să comunice cu oamenii prin intermediul Bisericii, trupul său mistic: „în 
Biserică, suntem în drum spre speranţa ultimei întâlniri, întăriți de cuvânt 
şi sacramente” (nr. 11). 

În partea a II-a, instrucţiunea tratează următoarele teme: influența instru- 
mentelor de comunicare socială în societatea umană; opinia publică, dreptul 
de a primi şi de a da informaţii, influența acestor instrumente asupra culturii, 
educaţiei şi divertismentului, condiţiile ideale pentru o formare adecvată a 
destinatarilor şi a promotorilor. 

În partea a III-a, documentul emis de Consiliul Pontifical pentru Comunicare 
Socială tratează aceste probleme: utilitatea acestor instrumente pentru catolici, 
opinia publică şi comunicarea în viața Bisericii, utilitatea lor pentru răspân- 
direa evangheliei, inițiativa şi angajarea catolicilor față de fiecare instrument 
(presă, cinema, radio, televiziune). În sfârşit, instrucțiunea tratează despre 
structuri şi organizare în vederea unui apostolat rodnic cu instrumente de 
comunicare socială. 


B. Partea a II-a a acestui capitol se referă la evoluția normelor disciplinare 
referitoare la instrumentele de comunicare socială. Biserica nu numai că 
a analizat din punct de vedere doctrinar problematica instrumentelor de 
comunicare socială, ci a reglementat şi uzul acestor instrumente, stabilind 
diferite norme disciplinare atât la nivel central, cât şi la nivel de drept parti- 
cular. Multe dintre aceste norme sunt încă în vigoare, unele au fost modificate, 
iar altele abrogate. 

În cele ce urmează, sunt prezentate principalele norme ecleziastice emise 
de-a lungul anilor cu privire la presă, cinema şi radioteleviziune. 

1. Primul şi cel mai important document al Bisericii privind presa perio- 
dică şi zilnică (ziarele şi revistele) a fost constituţia apostolică Officiorum 

ac munerum a papei Leon al XIII-lea, un adevărat punct de referință pentru 
normele ulterioare. 

În capitolul intitulat De diariis, foliis et libellis periodicis, papa stabileşte 
că ziarele şi revistele care combat religia şi morala sunt interzise nu numai 
prin lege naturală, ci şi ecleziastică. Le este interzis catolicilor, ecleziasticilor, 
să publice ceva în aceste ziare şi reviste fără un motiv just şi rațional. Clericii 
seculari nu au voie să fie directori de ziare şi reviste, fără permisiunea preala- 
bilă a Ordinariilor. În sfârşit, documentul leonian stabileşte ca Ordinarii să 
avertizeze cu privire la pericolul sufletesc cauzat de presa antireligioasă şi, 
totodată, să condamne apariția acesteia în diecezele lor şi, eventual, să o sus- 
tragă din mâinile credincioşilor. 

În enciclica Pascendi (8 septembrie 1907), papa Pius al X-lea, după ce îi 
îndeamnă pe episcopi să nu acorde facultatea de a se tipări scrieri decât în 
urma unui control foarte sever, stabileşte şi norme referitoare la cenzura zia- 
relor şi revistelor publicate de catolici. Înainte de apariţie, acestea să fie anali- 
zate de cenzori stabiliți de episcopi. În caz că totuşi s-a strecurat vreo eroare, 
este necesară corectarea acesteia în numărul următor al publicaţiei, fie de către 
cenzor, fie chiar de către episcop. Confirmând dispoziţiile lui Leon al XIII-lea, 
referitoare la interzicerea clericilor de a conduce ziare fără permisiunea Ordi- 
nariului, Pius al X-lea stabileşte că cei care nu se supun acestei norme să fie 
destituiţi, bineînţeles, după ce au primit un avertisment. În plus, papa tratează 
şi problema preoților corespondenţi şi colaboratori la ziarele catolice. Preocu- 
parea sa este ca aceştia să nu publice „scrieri contaminate de modernism” şi-i 
atenționează pe episcopi, zicând: „videant Episcopi ne quid hi peccent; si 
pecavint moneant atque a scribenda prohibeant”. Aceeaşi dispoziţie este adre- 
sată şi superiorilor religioşi față de supuşii lor. 

În anul 1917, Biserica a promulgat primul său Codex juris canonici. Normele 
referitoare la ziare şi reviste sunt conținute în canonul 1386. Izvoarele acestui 
canon sunt documentele Officium ac munerum şi Pascendi. Aceste norme au 
rămas în vigoare până în 1975, când Congregația pentru Doctrina Credinței 
a promulgat decretul Pastorum Ecclesiae. Codul de drept canonic din 1983 
reia aproape în întregime normele acestui decret. 

2. Deşi dispoziţiile ecleziastice referitoare la cinema sunt mai puține în 
comparaţie cu cele referitoare la presă, ele sunt totuşi suficiente pentru a 
stabili comportamentul credincioşilor față de acest mijloc de comunicare. Multe 
norme sunt particulare sau speciale, avându-i în vedere îndeosebi pe clerici 
şi călugări. 

Prima intervenţie ecleziastică cu privire la frecventarea spectacolelor cine- 
matografice de către clerici şi călugări a fost decretul Essere doci neto din 
15 iulie 1904, prin care Vicariatul din Roma, în numele şi cu autoritatea papei, 
interzicea categoric clericilor şi călugărilor frecventarea cinematografelor pub- 
lice, „unde deseori se aduc jigniri religiei şi moralei”. Cei care nu se supuneau 

acestei norme cădeau sub incidența pedepselor canonice din rândul cărora 
făcea parte şi suspendarea a divinis. 

Codul din 1917 nu menționează expres frecventarea cinematografelor, dar 
conţine un canon în care se stabileşte: „Clericii să nu participe la spectacole, 
dansuri şi distracții care nu se potrivesc sau la care prezenţa lor este ocazie 
de scandal mai ales în teatrele publice” (canonul 140). 

În 1918, Vicariatul din Roma a intervenit cu un nou decret privind obligația 
clericilor de a nu asista la spectacole cinematografice, adăugând că această 
oprelişte se referă şi la filmele cu subiect religios şi că prescripţiile sunt obliga- 
torii şi pentru străinii care sunt în trecere prin Roma. Contravenienţii erau 
pedepsiţi, nefiind excluse suspendarea a divinis. Acest decret era afişat în 
sacristiile bisericilor şi oratoriile publice. 

Pe aceeaşi linie se situează şi normele emise de Sinodul Diecezei de Roma 
din 1960, sub pontificatul papei Ioan al XXIII-lea. „În Roma este absolut 
interzis clericilor, şi tuturor acelora care aspiră la viață ecleziastică sau reli- 
gioasă, şi au reşedinţa în oraş sau sunt doar în trecere, să asiste la orice fel 
de spectacol, inclusiv cineforum care se desfăşoară în săli sau în alte locuri ce 
nu depind sau nu sunt aprobate de autoritatea bisericească” (art. 88, 1). „Per- 
soanelor prevăzute în paragraful precedent le este interzis accesul şi în sălile 
şi în locurile care depind sau aparțin autorităţii bisericeşti, cu excepția acelora 
autorizate de Vicariat” (art. 88, 2). „Dacă este necesar sau oportun să se par- 
ticipe la spectacole în locurile prevăzute de paragrafelel şi 2, să se ceară 
părerea Vicariatului şi să se urmeze deciziile sale” (art 88, 3). Articolul 89 
stabileşte şi pedepsele prevăzute pentru contravenienții normelor de mai sus, 
nefiind excluse chiar suspendarea „ipso facto” „a divinis” „nemini reservata”. 
Clericul sau călugărul care participa la asemenea spectacole în haine civile 
primea pedepse şi mai severe, mergându-se până la îndepărtarea imediată din 
Roma (art. 89, 1-3). 

Încă de la începutul cinematografiei, au apărut numeroase filme cu caracter 
mai mult sau mai puţin religios, iar din lipsă de săli adecvate, multe erau proiec- 
tate chiar în biserici. În 1912, Congregația Concistorială a dat un decret ge- 
neral prin care interzicea orice fel de proiecție cinematografică în biserici. În 
1958, Congregația Riturilor a publicat o instrucţie referitoare la muzica sacră, 
în care, în mare măsură, reafirmă dispoziţia decretului din 1912. 

Aceste norme sunt încă în vigoare, dar, practic, sunt interpretate mult mai 
larg. Noul Cod de drept canonic stabileşte că în lucrurile sacre să fie admise 
numai acele acțiuni care slujesc exercitării şi promovării cultului, evlaviei 
şi religiei şi să fie interzis ceea ce nu concordă cu sfințenia locului. Totuşi, 
Ordinariul poate permite, în mod ocazional, şi alte întrebuinţări, care să nu 
fie contrare sfințeniei locului (can. 1210). 

Normele ecleziastice referitoare la radio şi televiziune se referă cu precă- 
dere la uzul acestor instrumente pentru transmiterea celebrărilor liturgice. 

La început, Biserica s-a arătat destul de reticentă cu privire la posibilitatea 
transmiterii sfintei Liturghii la radio. De exemplu, în 1926, la întrebarea 
adresată Congregaţiei Sfântului Oficiu de episcopul de Praga dacă e permisă 
transmiterea Liturghiei prin radio, dicasterul roman a răspuns că, referitor 
la folosirea radioului în biserici, atât pentru sfânta Liturghie, cât şi pentru 
predici, sau alte celebrări sacre, Sfântul Părinte a exprimat o părere absolut 
contrară. Totuşi, uneori, în cazuri speciale şi din motive juste, papa a aprobat 
asemenea transmisiuni. De exemplu L'Oservatore Romano din 11 martie 1928 
informa că Pius al XI-lea a permis transmiterea Liturghiei la un post de radio 
din Salamanca. În timpul pontificatului lui Pius al XII-lea, transmiterea 
Liturghiei la radio şi televiziune a devenit o practică obişnuită. 

În 1958, Congregația Riturilor a promulgat o serie de norme (care sunt şi 
astăzi în vigoare) ce reglementează folosirea radioului şi a televiziunii în 
acțiunile liturgice. Mai întâi, este necesară permisiunea expresă a Ordinariului 
locului. Apoi, se recomandă o anumită discreţie din partea operatorilor, pentru 
a nu disturba evlavia credincioşilor. Aceeaşi instrucțiune interzice folosirea, 
în acțiunile liturgice, a aparatelor sau instrumentelor electronice, cum ar fi 
magnetofonul, pentru a transmite predici sau muzică sacră ori pentru a-i 
înlocui sau acompania pe cântăreți. 

Constituţia conciliară despre liturgie Sacrosantum concilium stabileşte 
această normă: „Transmisiunile radiofonice şi televizate ale acțiunilor sacre, 
mai ales dacă e vorba de sfânta Liturghie, să fie făcute cu discreţie şi demnitate, 
sub conducerea şi garanția unei persoane competente, desemnate pentru ase- 
menea funcții de către episcop” (nr. 20). 

În final, câteva norme privind binecuvântarea „Urbi et Orbi”, Rozariul 
sfintei Fecioare Maria şi binecuvântarea papală dată de trei ori pe an de către 
episcopi, transmise prin radio sau televiziune. În 1939, Penitenţiaria Apostolică 
a emis un decret general în care, între altele, se stabileşte că toți credincioşii 
pot să câştige indulgența plenară dacă primesc cu evlavie, prin radio, binecu- 
vântarea papală „Urbi et Orbi”. În 1958, acelaşi dicaster al Sfântului Scaun 
a răspuns că pot câştiga indulgențele prevăzute credincioşii care recită Ro- 
zariul sfintei Fecioare Maria, transmis la radio. La 14 decembrie 1985, Peniten- 
țiaria Apostolică a acordat credincioşilor, care din motive legitime nu se pot 
duce la Biserică, posibilitatea de a primi indulgența plenară anexată binecu- 
vântării papale dată de trei ori pe an de către episcopi, transmisă la radio 
sau televiziune. 

Evoluţia directivelor doctrinare şi disciplinare ale Bisericii referitoare la 
instrumentele de comunicare socială a parcurs un drum destul de lung, uneori 
lent, şi nu uşor, dar progresiv. De la perioada defensivă şi monastică, deşi 
constructivă şi justificată, s-a ajuns la actuala lor acceptare ca mijloace foarte 
importante pentru vestirea evangheliei şi pentru binele omului şi al comu- 
nităţii. 

III. Datoria şi dreptul Bisericii 
de a dispune de instrumente de comunicare socială 


Cartea a III-a („De Ecclesiae munere docendi”) a Codului din 1983 începe 
cu un grup de nouă canoane în care sunt stabilite principiile fundamentale 
ale funcției Bisericii de a învăța. Primul dintre acestea (can. 747 $1) determină 
în prima parte obiectul lui munus docendi, adică depositum fidei: datoria 
Bisericii este de a păstra în sfințenie adevărul revelat, de a-l cerceta mai profund, 
de a-l vesti şi de a-l expune cu fidelitate. În partea a doua a acestui canon, ȘI, 
se afirmă datoria şi dreptul Bisericii de a predica evanghelia tuturor popoarelor, 
„folosind chiar mijloace de comunicare proprii”. Această a doua parte a cano- 
nului 747 $1 constituie obiectul prezentului capitol. 

Afirmația Codului de drept canonic, că Biserica are datoria şi dreptul 
înnăscut de a predica evanghelia şi cu ajutorul instrumentelor de comunicare 
socială proprie, îşi are izvorul în decretul conciliar Inter mirifica: 


Întrucât Biserica Catolică a fost instituită de Cristos Domnul pentru a aduce mân- 
tuirea tuturor oamenilor şi, de aceea, este presată de necesitatea de a le vesti Evan- 
ghelia, ea consideră de datoria ei să predice vestea mântuirii şi cu ajutorul instru- 
mentelor de comunicare socială (...) Biserica are, aşadar, dreptul înnăscut de a 
folosi şi de a poseda orice mijloc de acest fel, în măsura în care e necesar sau util 
pentru educaţia creştină şi pentru întreaga ei operă de mântuire a sufletelor (nr. 3). 


În timpul discutării primei scheme a documentului în aula Conciliului, unii 
episcopi au fost de părere că nu este oportun ca un conciliu să scoată în evi- 
denţă dreptul Bisericii de a poseda şi de a folosi asemenea instrumente. Unul 
dintre aceşti episcopi a fost şi cardinalul de atunci al Montrealului, Paul-Emile 
Leger, care şi-a exprimat opinia că trebuie eliminate din document elementele 
de ordin juridic şi accentuate numai cele de ordin pastoral: „Magis appareat 
Ecclesia ut Mater... quam institutio quae sua iura primum vendicat” (Acta 
Synodalia Sacrosancti Concilii Oecumenici Vaticani II, |, periodus prima, pars 
III, Typis Polyglotis Vaticanis 1971, 461). 

Pe de o parte, Léger şi susținătorii lui aveau dreptate, întrucât priveau reali- 
tatea cu ochii celor care trăiau şi desfăşurau activitate pastorală în Biserici 
particulare libere şi într-o lume în care nimeni nu punea la îndoială în mod 
oficial drepturile Bisericii. Dar lumea e mai vastă şi soarta Bisericii nu e peste 
tot la fel. De aceea, alți episcopi, cu experiențe trăite în mod diferit, nu s-au 
mulțumit cu propunerile de mai sus şi au cerut ca în Conciliu să se afirme cât 
se poate de limpede dreptul Bisericii de a folosi şi poseda instrumente de 
comunicare socială. Aşa, de exemplu, în intervenția sa, un episcop polonez a 
făcut aceste observații şi propuneri: În textul schemei 


nihil dicitur de ipso iure Ecclesiae haec instrumenta possidendi (...) Insuper nemo 
ignorare potest Ecclesiae talia instrumenta possidendi ius, per Concilium generale 

expresse, quando pro rerum temporumque adiunctis hoc ius nobis vim dicandum 
vel tuendum fuerit. Quapropter... proponere audeo ut in memorato textu schematis... 
post verbum profitebatur propositio continuanda sit sequentibus verbis: Ecclesiae 
Catholicae proprium et nativum ius qualiacumque instrumenta communicationis 
socialis possidendi necnon proprium circa illa instrumenta munus scil. nuntium 
salutis, his instrumentis adhibitis, praedicandi et hominis de eorum recto usu docendi 
(Acta Synodalia..., 471-472). 


Acest ultim amendament a fost considerat valabil şi a fost introdus în decretul 
conciliar şi în Codul din 1983. De mare importanță este adaosul nativum ius. 
E vorba de un drept fundamental al Bisericii, un drept înnăscut, apărut o dată 
cu Biserica din voinţa Întemeietorului ei, un drept ce nu-i este acordat sau 
tolerat de puterea omenească. 

În timpul lucrărilor de revizuire a Codului de drept canonic nu au lipsit voci 
care spuneau că trebuie eliminate cuvintele „sibi propriis”, şi înlocuite cu 
„idoneis”: „etiam mediis communicationis socialis idoneis (...) loco sibi propriis” 
(Communicationes 13 [1981] 100), temându-se probabil că termenii „sibi 
propriis” ar evidenția prea mult dreptul Bisericii. Acest drept al Bisericii de 
a poseda instrumente de comunicare socială proprii nu e decât un exemplu 
concret, o expresie a acelui drept fundamental, înnăscut şi independent, al 
Bisericii de a dobândi, de a poseda, de a administra şi de a înstrăina bunuri 
materiale pentru a-şi atinge scopurile ce îi sunt proprii (can. 1254 $1). 

Încă o dată, deci, aşa cum a făcut întotdeauna de-a lungul istoriei sale bimile- 
nare, Biserica îşi afirmă dreptul propriu, înnăscut (dăruit de Cristos, Întemeie- 
torul ei, şi nu de vreo putere omenească), independent (nesupus legilor şi con- 
troalelor puterii omeneşti), de a poseda acele mijloace materiale pe care ea le 
consideră necesare pentru atingerea scopurilor sale spirituale. 

Biserica este o instituţie divină, întemeiată de Isus Cristos şi ca o societate 
omenească vizibilă, independentă şi suverană şi înzestrată de el cu capacitate 
juridică. Biserica pune la dispoziția oamenilor mijloacele de mântuire pe care, 
sub călăuza Duhului Sfânt, le primeşte de la Întemeietorul ei. Însă Biserica, 
peregrină pe pământ, ca să poată pune la dispoziţia tuturor mijloace de mân- 
tuire şi să răspândească în ei adevărul şi harul, are nevoie, pe lângă mijloace 
spirituale, şi de mijloace pământeşti, indispensabile pentru orice acțiune însem- 
nată în care sunt implicați oameni. Deci, scopurile proprii şi instituţionale ale 
Bisericii, deşi sunt de ordin spiritual, necesită şi folosirea de mijloace materiale. 

Începutul patrimonial al Bisericii este şi un drept de ordin natural, bazat 
pe principiul libertăţii religioase, pe care îl confirmă însuşi Conciliul al II-lea 
din Vatican în declarația Dignitatis humanae. Vorbind despre libertatea comu- 
nităților religioase, declaraţia conciliară afirmă: 


Aşadar, acestor comunităţi, atât timp cât nu sunt violate cerinţele juste ale ordinii 
publice, li se cuvine de drept libertatea de a se conduce după norme proprii, de 
a cinsti cu un cult public Divinitatea supremă, de a-şi ajuta membrii în practicarea 

vieţii religioase şi de a-i nutri cu învățătură, precum şi de a promova reale instituții 
în care membrii colaborează pentru a-şi orândui viaţa conform cu principiile lor 
religioase (nr. 4). 


Acest principiu este valabil pentru orice fel de asociaţie religioasă sau nereli- 
gioasă, care urmăreşte scopuri cinstite şi utile, şi orice stat care are pretenţia 
de a fi un „stat de drept” are datoria de a-l respecta în întregime. Dacă acestor 
asociaţii li se recunoaşte dreptul la existenţă, e natural să le fie recunoscut 
şi dreptul de a poseda mijloacele necesare pentru atingerea scopurilor pentru 
care există şi lucrează. 

De ce Biserica îşi revendică dreptul de a avea instrumente de comunicare 
socială proprii? Răspunsul este simplu: Biserica are dreptul şi datoria înnăs- 
cută de a vesti evanghelia fără limite de spaţiu şi de timp, iar instrumentele 
de comunicare socială (bunuri materiale) sunt vehicule cât se poate de eficace 
pentru această vestire. Deci, „Biserica, societate perfectă şi autonomă, are 
dreptul să le folosească în acest scop”. Toate documentele Conciliului al II-lea 
din Vatican reafirmă, într-o formă sau alta, datoria Bisericii de a răspândi în 
lume mesajul lui Cristos, de a predica evanghelia la toate creaturile. Evanghe- 
lizarea este parte constitutivă a misiunii Bisericii. Născută din acțiunea evan- 
ghelizatoare a lui Cristos şi a apostolilor, Biserica este, la rândul ei, trimisă; 
este esențial misionară (cf. AG 2). 

Datoria Bisericii de a predica evanghelia tuturor popoarelor are un conținut 
amplu, care nu se limitează numai la predică şi cateheză, ci cuprinde şi afir- 
marea sensului creştin al vieţii şi al gândirii creştine privind faptele şi eveni- 
mentele. Mesajul evanghelic este adresat omului, omului concret, atât ca per- 
soană, cât şi ca societate, şi, de aceea, nu poate să facă abstracție de problemele 
care se referă direct la om: drepturile şi datoriile fiecărei persoane umane, viața 
de familie, viața socială, pacea, dreptatea, progresul. Există o legătură strânsă 
între evanghelizare şi promovarea umană, chiar dacă dimensiunea interioară 
sau spirituală trebuie să mențină mereu primatul. 

Pentru a predica evanghelia fără limite de timp şi de spaţiu, pentru a-şi 
manifesta public propria gândire şi propriile evaluări asupra evenimentelor, 
pentru a informa, pentru a face ca glasul său să fie auzit tot mai mult, Biserica 
trebuie să utilizeze „fără întârziere şi cu cea mai mare eficiență” (IM 13) şi 
instrumente de comunicare socială, mijloace tehnice care „au deschis căi noi 
ale comunicaţiilor, idei şi orientări de tot felul” (IM 1), care fac ca timpul şi 
spațiul să fie separate, iar omul să devină cu adevărat părtaş şi martor al eveni- 
mentelor din toată lumea. 

Nu numai decretul Inter mirifica reafirmă necesitatea ca Biserica să folo- 
sească instrumentele de comunicare socială, ci şi instrucțiunea Communio 
et progressio şi multe documente ale magisteriului pontifical postconciliar. 

In îndemnul apostolic Evangelii nuntiandi, Paul al VI-lea dedică un număr 
special importanţei şi necesităţii utilizării instrumentelor de comunicare 

socială în opera de evanghelizare (nr. 42), afirmând chiar că Biserica nu ar 
fi pe deplin fidelă Întemeietorului ei dacă nu ar folosi aceste mijloace. Acelaşi 
pontif afirma, în unul dintre numeroasele şi angajantele sale discursuri despre 
comunicarea socială (11 aprilie 1976), că Biserica în acest sector nu pretinde 
nici un fel de privilegiu, ci, pur şi simplu, îşi reafirmă dreptul şi datoria de a 
fi prezentă, cu lunga şi universala sa tradiţie istorică, culturală şi, mai ales, 
religioasă şi educativă, în sectorul instrumentelor de comunicare socială, atât 
publice şi private, cât şi proprii. În continuare, sunt prezentate pe scurt posi- 
bilităţile juridice şi economice ale Bisericii privind instrumentele de comu- 
nicare socială. 

Aproape toate constituțiile statelor afirmă şi recunosc în mod formal drep- 
turile şi libertăţile fundamentale ale omului. Între libertăţile fundamentale, 
un loc special îl ocupă libertatea de informare sau libertatea de a căuta, de 
a primi şi de a răspândi informaţii şi idei de orice fel, fără a se ţine seama de 
frontiere, atât pe cale orală şi în scris, cât şi prin intermediul presei sau oricare 
alt mijloc (Declaraţia universală a drepturilor omului, 10.12.1948, art. 19, $2). 
Însă acest principiu, proclamat de toți în mod solemn, în realitate, are atâtea 
forme de interpretare câte ideologii există, oricâte sisteme politice sunt în 
lumea de azi. Atât cât priveşte formularea, cât şi interpretarea şi realizarea 
dreptului la informaţie, există o diferență frapantă între legislațiile țărilor 
democratice occidentale, ale țărilor comuniste şi a țărilor în curs de dezvoltare. 

Constituţiile țărilor democratice stabilesc, într-o formă sau alta, aceste patru 
principii de bază privind dreptul la informaţie: 

a) informaţia este un drept fundamental şi inalienabil al fiecărui om; 

b) caracteristica esenţială a acestui drept este libertatea; 

c) circulaţia ştirilor şi a ideilor, atât în cadrul naţional, cât şi internațional, 
este liberă; 

d) libertatea de informaţie trebuie să fie călăuzită de principii de deontologie 
şi de justiție. 

În aceste constituţii este recunoscută şi libertatea religioasă a fiecărei per- 
soane. De pildă, Constituţia italiană prevede: „Toţi au dreptul de a profesa 
în mod liber propria credinţă religioasă, indiferent în ce formă, individuală 
sau asociată, şi de a-i face propagandă şi de a exercita cultul fie în particular, 
fie în public, cu condiţia să nu fie vorba de situaţii contrare bunelor moravuri” 
(art. 19). În virtutea acestei legi, toţi cetăţenii, atât individual, cât şi reuniți 
în asociaţii, se bucură, printre altele, şi de dreptul de a manifesta în mod liber, 
cu cuvântul, în scris şi cu orice mijloc de comunicare socială, propria gândire, 
propriile idei religioase, iar Bisericii îi este garantat juridic dreptul de a dispune 
şi de instrumentele de comunicare socială proprie. 

În continuare, prezenta lucrare a analizat posibilităţile Bisericii din țările 
democratice occidentale de a poseda şi de a folosi instrumentele de comunicare 
socială: presa şi radioteleviziunea. 

În ce priveşte situaţia din țările comuniste, lucrarea a prezentat pe larg 
anomaliile cuprinse în 'constituţiile lor referitoare la libertatea de informare. 
De exemplu, Constituţia sovietică: „În conformitate cu interesele poporului 
şi pentru a întări ordinea socialistă, se garantează cetăţenilor U.R.S.S. liber- 
tatea cuvântului, a presei...”. Acelaşi lucru este valabil şi pentru libertatea 
religioasă: credinciosul poate să practice cultul religios, însă îi este interzis 
să propage credința, pe când ateul are libertatea de a face propagandă convin- 
gerilor sale. În continuare, a fost prezentată situația unor reviste religioase 
catolice admise în unele țări comuniste neortodoxe (Polonia, R.D.G., Croaţia). 

A fost analizată apoi folosirea instrumentelor de comunicare socială de către 
Biserica în țările în curs de dezvoltare. În ce priveşte spațiul la libertatea de 
informare acordat Bisericii, este greu de găsit aici un numitor comun. Variază 
de la o țară la alta. Presa catolică este mai consistentă şi mai larg răspândită 
îndeosebi în țările latino-americane. În țările africane şi asiatice este destul 
de modestă şi se sprijină în continuare pe bazele puse de misionari. În multe 
dintre aceste țări, pe lângă problemele de ordin economic, presa catolică trebuie 
să suporte suprimări, limitări, cenzură şi uneori chiar „alinieri” ideologice 
în defavoarea slujirii misionare. În maj joritatea țărilor menționate mai sus, 
radioteleviziunea este în mâinile statului. În acest caz, este limpede că Biserica 
are mai puţine posibilități de a accede la folosirea acestor instrumente. Totuşi, 
nu lipsesc țări din această categorie unde Biserica dispune de posturi de radio 
proprii, ca, de exemplu, în Brazilia, Columbia, Filipine etc. 

În mesajul său intitulat „La Chiesa come ogni anno”, transmis la 26 aprilie 
1985, papa loan Paul al II-lea făcea aceste afirmaţii: 


Dintotdeauna, destinul omului se decide pe terenul adevărului, al alegerii pe care 
el, în virtutea libertăţii ce i-a lăsat-o Creatorul, o face între bine şi rău, între 
lumină şi întuneric. Este tulburător şi dureros lucru să vedem că, în zilele noastre, 
un număr tot mai mare de oameni sunt împiedicaţi să facă în mod liber această 
alegere (...) Libertatea pare să fie marea provocare pe care va trebui să o înfrunte 
comunicarea socială, pentru a dobândi spaţii de suficientă autonomie, acolo unde 
ea este nevoită încă să se supună... samavolniciilor unor puternice grupuri de pre- 
siune culturale, economice, politice. 


IV. Uzul eclezial al instrumentelor de comunicare socială 


Nu este suficient ca Biserica să dispună de instrumente de comunicare socială 
proprii sau să aibă acces la cele care aparţin altora, aşa cum nu sunt suficiente 
nici bunele intenţii. Cel mai important lucru este folosirea efectivă şi cu com- 
petență a acestor instrumente în activitatea apostolică. „Misiunea apostolică 
trebuie dusă la îndeplinire şi cu ajutorul mijloacelor şi instrumentelor moderne. Se 
poate afirma că nu ascultă de porunca lui Cristos cel care nu ține seama de 
avantajele enorme pe care le au aceste instrumente în transmiterea învățăturii 

şi moralei evanghelice unui număr imens de oameni”, afirmă Instrucţiunea 
Communio et progressio (nr. 126). 

În timp ce Codul de drept canonic din 1917 sublinia numai aspectul negativ 
al scrierilor, Codul din 1983 pune accentul, în principal, pe aspectele pozi- 
tive: Biserica trebuie să utilizeze instrumentele de comunicare socială pentru 
a predica evanghelia (can. 757 $ 1), pentru a catehiza (can. 779), pentru a pro- 
pune valorile creştine şi viziunea Bisericii (can. 761). 

Canonul 822 stabileşte, în primul rând, datoriile episcopilor: „Păstorii Bise- 
ricii, folosindu-se în exercitarea funcţiei lor de un drept propriu al Bisericii, 
să se străduiască să recurgă la instrumentele de comunicare socială”. Acest 
paragraf constituie prima parte a prezentului capitol şi este intitulat „Păstorii 
Bisericii şi utilizarea instrumentelor de comunicare socială”. Acest subtitlu 
este divizat astfel: folosirea instrumentelor de comunicare socială de către epis- 
copi: a) în funcțiunea magisterială; b) sacerdotală şi pastorală. 

Principalele documente ecleziastice pe baza cărora a fost tratat acest subiect 
sunt: decretele Conciliului al II-lea din Vatican Christus Dominus şi Inter miri- 
fica, instrucțiunea Communio et progressio, magisteriul papei Paul al VI-lea 
şi al papei loan Paul al II-lea. 

a) Canonul 386 §1 stabileşte: „Episcopul diecezan este obligat să prezinte 
şi să explice credincioşilor adevărurile de credinţă ce trebuie crezute şi aplicate 
în viață, predicând el însuşi uneori”. Episcopul are obligaţia personală de a 
predica. Predicarea evangheliei constituie una dintre principalele sale îndato- 
riri. Predica sa trebuie să ajungă la proprii săi credincioşi, dar şi la necredin- 
cioşi (cf. LG 25). 

Decretul Christus Dominus tratează şi câteva linii de natură metodologică 
privind proclamarea învățăturii creştine, şi anume că episcopii trebuie să o 
expună „într-un mod adecvat necesităților timpului” şi că au obligaţia „de a 
se apropia de oameni şi să promoveze dialogul cu ei”, dialog ce trebuie să se 
remarce „atât prin claritatea limbajului, cât şi prin umilință şi bunătate” 
(nr. 13). În continuare, decretul conciliar afirmă că, pentru a vesti învățătura 
creştină, episcopii trebuie să recurgă, în afară de predică şi cateheză, „şi la 
expunerea doctrinei în şcoli şi universităţi, în conferinţe şi întruniri de tot 
felul şi, în sfârşit, la răspândirea ei prin declaraţii publice făcute cu ocazia 
anumitor evenimente, prin presă şi prin diferite evenimente de comunicare 
socială, a căror utilizare este absolut necesară pentru a vesti evanghelia lui 
Isus Cristos” (nr. 13). 

Aceste indicaţii conciliare au fost reluate de canonul 761: 


Pentru a propovădui învăţătura creştină, să fie folosite diferitele mijloace ce stau 
la dispoziție, în primul rând, predica şi instruirea catehetică, ce, fără îndoială, dețin 
întotdeauna primul loc, dar şi prezentarea doctrinei în şcoli, în academii şi reuniuni 
de orice fel, precum şi răspândirea ei prin declaraţii publice făcute în presă sau în 

alte mijloace de comunicare socială de către autoritatea legitimă, cu ocazia unor 
evenimente. 


Nu este vorba în acest canon de o simplă recomandare, ci de o obligaţie a 
episcopilor de a utiliza aceste instrumente în exercitarea funcţiilor magisteriale. 

În partea a II-a a decretului Inter mirifica, unde sunt trasate liniile pastorale 
în domeniul comunicării sociale, Conciliul insistă asupra strânsei legături 
între utilizarea acestor instrumente şi obligația păstorilor de a predica: „Toţi 
fiii Bisericii să se străduiască... ca instrumentele de comunicare socială să fie 
utilizate fără întârziere şi cu cea mai mare eficiență în multiplele opere de 
apostolat (...) Păstorii sacri, aşadar, să-şi dea tot interesul să-şi împlinească 
misiunea în acest domeniu, misiune strâns legată de îndatorirea lor generală 
de a predica” (nr. 13). 

b) Episcopul are şi funcția de a sfinți. El este „împărțitorul harului cu care 
este înzestrată preoția supremă, mai ales în ce priveşte Euharistia, pe care 
el însuşi o oferă şi se îngrijeşte să fie oferită, şi prin care Biserica trăieşte şi 
creşte fără încetare” (LG 26). În măsura posibilităților, episcopul trebuie să 
fie prezent în mijlocul comunității diecezane pentru a se ruga împreună cu 
credincioşii, pentru a celebra cuvântul lui Dumnezeu (a predica este şi un act 
liturgic) şi sacramentele inițierii creştine, dar, mai ales, Euharistia care este 
centrul întregii vieți creştine (cf. PO 5). 

Pentru a realiza acest lucru, de mare ajutor sunt radioul şi televiziunea. 
Euharistia este semnul prin excelență prin care se manifestă concret unitatea 
poporului lui Dumnezeu (cf. LG 11), iar celebrarea ei, prezidată de episcop sau 
de un reprezentant al lui şi transmisă la radio sau televiziune, este imaginea 
cea mai mişcătoare a Bisericii. 

Desigur, Biserica încă exclude posibilitatea de a îndeplini preceptul de a 
participa duminica şi în sărbătorile de poruncă la sfânta Liturghie urmărind 
celebrarea acesteia la radio sau televiziune. Totuşi, magisteriul papal recu- 
noaşte utilitatea transmisiunilor religioase şi le încurajează: „transmiterea 
celebrărilor liturgice... aduce cuvântul lui Dumnezeu în case, în spitale, în 
puşcării, în locurile cele mai îndepărtate ale centrelor locuite” (Pius al XII-lea). 
Acelaşi papă afirmă că „roadele îmbelşugate privind creşterea credinței şi 
sfințirea sufletelor prin transmiterea celebrărilor liturgice pentru cei care 
nu pot să participe la ele ne fac să încurajăm aceste transmisiuni”. 

Când sfânta Liturghie şi celelalte celebrări liturgice, prezidate de episcop, 
sunt transmise la radio sau televiziune, importanţa şi semnificația acestor 
transmisiuni sunt şi mai importante, căci întreaga comunitate diecezană, 
toată Biserica particulară are posibilitatea să participe, cel puţin psihologic, 
la aceeaşi Fuharistie şi la aceeaşi rugăciune, precum şi la acelaşi cuvânt, favo- 
rizând astfel creşterea şi întărirea spiritului de unitate şi de comunitate ecle- 
zială. Toţi în jurul altarului, în jurul Euharistiei şi al cuvântului, în frunte 

cu propriul episcop, este un semn foarte expresiv, una dintre imaginile cele 
mai mişcătoare ale Bisericii. 

c) Episcopul are şi funcția de a conduce şi de a păstori (cf. LG 27, CD 16). 
El este promotorul, legislatorul, coordonatorul şi supraveghetorul întregii 
lucrări de apostolat din dieceza sa. 

Instrucţiunea Communio et progresio nu se limitează numai să recomande 
episcopilor folosirea instrumentelor de comunicare socială (cf. nr. 106), ci subli- 
niază şi alte aspecte pe care le vom aminti în continuare. 

Fiecare episcop diecezan trebuie să se îngrijească cu seriozitate de aposto- 
latul comunicării, constituind un oficiu diecezan, sau cel puțin unul interdie- 
cezan, împreună cu alți episcopi (nr. 168). E necesară episcopilor o continuă 
formare şi o punere la zi în acest sector, pentru a dobândi o anumită practică 
şi folosirea directă a acestor instrumente (nr. 110). Fiecare episcop, fiecare 
conferință episcopală şi chiar Sfântul Scaun trebuie să aibă un purtător de 
cuvânt oficial şi permanent, pentru a transmite ştiri şi informaţii (nr. 174). 
E necesară publicarea de buletine oficiale, pentru ca dialogul Bisericii, ce are 
loc în interiorul sau în afara ei, asupra implicaţiilor religioase ale evenimen- 
telor de actualitate, să fie pozitiv şi deschis (nr. 176). Episcopii au obligația 
să ajute, în virtutea solidarităţii creştine, acele Biserici care nu au posibilitatea 
de a avea acces la instrumentele de comunicare socială, transmițând programe 
radiofonice sau televizate, care să trateze probleme legate de nevoile acelor 
Biserici (nr. 157). 

Partea a doua a prezentului capitol tratează implicarea preoților, diaconilor 
şi călugărilor în folosirea instrumentelor de comunicare socială. 

Canonul 822, paragraful 3 stabileşte că toţi credincioşii, adică clerici, călu- 
gări şi laici, trebuie să fie implicaţi în activitatea pastorală privind comuni- 
carea socială: „Toţi credincioşii, mai ales aceia care participă în vreun fel la 
organizarea sau la utilizarea acestor instrumente, să fie prompți în a con- 
tribui la activitatea pastorală, astfel încât Biserica să-şi poată exercita cu 
eficiență propria misiune şi cu ajutorul acestor instrumente”. 

Între obiecțiile aduse decretului Inter mirifica nu a lipsit nici aceea care îl 
acuza că e „clerical”, adică faptul că a cerut clericilor şi călugărilor să se implice 
în comunicarea socială, ar fi pus în umbră rolul laicilor, care ar trebui să fie 
exclusiv. Cu alte cuvinte, clericii să rămână în bisericile lor sau călugării în 
mănăstirile lor. 

Desigur, cum se va vedea, implicarea laicilor în sectorul instrumentelor de 
comunicare socială în vederea apostolatului e de mare importanță, dar nu 
e exclusiv. Da fapt, atât viața sacramentală, cât şi cea consacrată e în mod esen- 
țial apostolică, iar sfera apostolică sau misionară este cât se poate de mare. 
Preoţii sunt misionari, evanghelizatori, educatori, apostoli prin excelență: 
aceasta e vocaţia lor, rațiunea de a fi a vieţii lor. Pe de altă parte, instrumen- 
tele de comunicare socială nu mai sunt apanajul unor anumite instituţii, partide 

politice sau categorii de persoane, ci sunt mijloace la dispoziția tuturor celor 
care au un mesaj de propus şi de difuzat. Preoţii şi călugării nu ar fi la înăl- 
ţimea misiunii lor, a vocației lor, dacă nu ar utiliza în mod eficace, cu compe- 
tență, instrumentele de comunicare socială în activităţile lor apostolice. For- 
marea lor apostolică ar fi deficitară, incompletă, dacă în anii de pregătire nu 
ar dobândi suficiente cunoştinţe, teoretice şi practice, referitoare la această 
activitate. Deja Leon al XIII-lea le cerea preoților să colaboreze cu presa pentru 
apărarea credinţei şi a moralei creştine. 

La rândul său, Pius al XII-lea arată în enciclica Miranda prorsus cât de 
importantă e contribuţia preoților în sectorul comunicării sociale, precum şi 
obligaţia lor de a învăţa nu numai să utilizeze în mod eficient aceste instru- 
mente, ca mijloace de apostolat, ci să cunoască şi toată problematica referi- 
toare la comunicarea socială. 

Conciliul al II-lea din Vatican îi invită „pe toți fii Bisericii” la apostolatul 
comunicării sociale, deci şi pe preoți şi persoane consacrate (cf. IM 15). Instruc- 
țiunea pastorală Communio et progressio invită şi ea la implicarea clericilor 
şi călugărilor în apostolatul instrumentelor de comunicare socială (cf. nr. 104, 
110, 177). 

Congregația pentru Educaţia Catolică a promulgat în 1985 o nouă ediție 
a documentului Ratio fundamentalis institutionis sacerdotalis. Acest document 
reafirmă necesitatea unei formări teoretice şi practice în sectorul comunicării 
sociale pentru toţi candidaţii la preoție. Scopurile principale ale acestor studii 
şi ale acestei pregătiri sunt trei: a) formarea personală a preotului, ca să ştie 
să folosească aceste instrumente în scopuri personale, cu discernământ şi jude- 
cată critică; b) formarea credincioşilor, c) utilizarea eficientă a acestor instru- 
mente în activitatea pastorală (nr. 68). 

Instrumentele de comunicare socială sunt o realitate a zilelor noastre, a 
vieții actuale, iar influența lor asupra societăţii şi a persoanelor e conside- 
rabilă. Cantitatea de ştiri şi opinii referitoare la evenimentele, fie pozitive, fie 
negative, care au loc, creează nu numai „colocviul public al întregii societăți” 
şi „participarea activă la evenimentele lumii actuale” (CP 19), ci şi întrebări 
tulburătoare, dubii, angoase, care ating mai mult sau mai puţin profund con- 
ştiinţa credincioşilor. În acest caz, evanghelizatorul, preotul sau călugărul au 
datoria de a cunoaşte bine problemele pe care aceste instrumente le prezintă 
credincioşilor şi să ştie să le dea în viziune creştină răspunsuri, indicaţii şi 
soluţii valabile. lată de ce Biserica insistă ca „viitorii preoți, călugării şi călugă- 
riţele, în seminarii şi în casele de formare, să învețe să înțeleagă influența 
acestor instrumente asupra societăţii umane” (CP 111) şi incidenţa lor asupra 
dimensiunii existenţiale a omului. 

În partea a doua a acestui articol, a fost analizat aspectul ascetic şi moral 
al folosirii mijloacelor de comunicare socială, aspect stabilit în canonul 666: 
„În folosirea mijloacelor de comunicare socială, să se observe discernământul 

necesar şi să se evite tot ceea ce este vătămător propriei vocaţii şi primejdios 
pentru castitatea unei persoane consacrate”. Mulți autori propun aceste cri- 
terii privind utilizarea personală a instrumentelor de comunicare socială de 
către preoți şi persoanele consacrate: 

a) când e vorba de informații: utilizare preferenţială sau relativ amplă; 

b) când e vorba de formare-educare: utilizare atentă; 

c) când e vorba de discernământ: utilizare moderată. 

Ultima parte a capitolului al patrulea tratează despre rolul credincioşilor 
laici în utilizarea instrumentelor de comunicare socială. Într-un prim articol 
este prezentată misiunea laicilor în Biserică şi în lume, în conformitate cu 
învăţătura Conciliului al II-lea din Vatican, în special învățătura conținută 
în constituția Lumen gentium şi în decretul Apostolicam actuositatem. Această 
învăţătură a fost preluată şi de Codul de drept canonic. Canonul 225 stabileşte: 


Deoarece, ca toţi credincioşii creştini, sunt destinaţi de Dumnezeu la apostolat în 
virtutea Botezului şi a Mirului, laicii au obligaţia generală şi se bucură de dreptul 
de a lucra cu râvnă, fie individual, fie în asociaţii, ca mesajul divin al mântuirii să 
fie cunoscut şi primit de toți oamenii din întreaga lume. Această obligaţie devine 
şi mai stringentă în acele circumstanţe în care oamenii nu pot să asculte evanghelia 
şi să-l cunoască pe Cristos decât prin intermediul laicilor ($ 1). 

Au chiar şi obligaţia specială, bineînţeles, fiecare după propria condiţie, să impreg- 
neze şi să desăvârşească sfera realităților vremelnice cu spiritul evanghelic şi să 
dea astfel mărturie despre Cristos, îndeosebi acționând în mijlocul acestor realități 
îndeplinind sarcini în lume ($ 2). 


Apostolatul operatorilor laici în domeniul comunicării sociale este în zilele 
noastre un apostolat de maximă importanță, iar Biserica e conştientă de acest 
lucru: „Laicii angajaţi în utilizarea acestor instrumente să caute să dea măr- 
turie pentru Cristos, în primul rând, îndeplinindu-şi bine şi în spirit apostolic 
îndatoririle proprii. Pe lângă aceasta, să aducă acţiunii pastorale a Bisericii, 
în măsura mijloacelor de care dispun, sprijinul unei colaborări directe pe plan 
tehnic, economic, cultural şi artistic” (IM 13). 

Desigur, episcopii sunt principalii promotori şi responsabili ai apostolatului 
comunicării sociale. La rândul lor, clericii şi călugării nu trebuie să rămână 
indiferenți, ci să se implice din plin. Însă, dacă Biserica vrea să fie cu adevărat 
prezentă în comunicarea socială, cu efecte determinante asupra opiniei publice, 
rolul laicilor catolici este esenţial. Acea însuflețire umană şi creştină a reali- 
tăţilor vremelnice, despre care vorbeşte Conciliul al II-lea din Vatican (cf. LG 31; 
AA 2 şi 7; IM 3; GS 40) nu va fi niciodată posibilă dacă lipseşte aportul credin- 
cioşilor laici. Lor le revine, în primul rând, datoria de a însufleţi lumea cu 
spirit, uman şi creştin, iar în cazul de față, sfera comunicării sociale. Codul 
de drept canonic se referă în mod special la acest aspect, stabilind că credin- 
cioşii au obligaţia „de a colabora ca utilizarea instrumentelor de comunicare 
socială să fie însuflețită de spirit uman şi creştin” (can. 882 $ 2). 

Nu sunt suficiente câteva transmisii religioase la radio sau la televiziune; 
nu e de ajuns o anumită ştire referitoare la viața şi activitatea Bisericii, aşa 
cum nu e suficientă proiectarea unui film mai mult sau mai puţin de inspiraţie 
creştină, pentru a putea spune că Biserica e prezentă în lume prin intermediul 
instrumentelor de comunicare socială. Opera de evanghelizare depăşeşte aceste 
transmisii. Ea începe în momentul când creştinii intră direct în sfera produ- 
cerii sau realizării de programe pe deplin religioase, şi îndeosebi când impli- 
carea catolicilor în comunicarea socială este în totalitatea sa mereu şi profund 
însuflețită de spirit uman şi creştin, adică atunci când ei lucrează la promovarea 
integrală a omului: în ceea ce priveşte raportul său cu Dumnezeu, cu el însuşi, 
cu alții şi cu lucrurile. 


V. Obligaţia păstorilor Bisericii de a supraveghea 
modul de utilizare a instrumentelor de comunicare socială 


Ultimul capitol al tezei actualizează obligația păstorilor Bisericii de a supra- 
veghea modul de utilizare a instrumentelor de comunicare socială, pentru 
ca ele să nu lezeze credința şi morala creştină. 


Ca să fie păstrată integritatea adevărurilor de credință şi de morală, păstorii 
Bisericii au datoria şi dreptul de a supraveghea să nu se aducă vreo daună credinţei 
sau vieții morale a credincioşilor, prin scrieri şi prin folosirea instrumentelor de 
comunicare socială. De asemenea, au datoria şi dreptul de a cere să fie judecate 
de ei scrierile referitoare la credinţă şi morală şi pe care credincioşii vor să le 
publice, precum şi de a reproba scrierile ce vatămă dreapta credinţă şi bunele 
moravuri (can. 823 § 1). 

Datoria şi dreptul despre care vorbeşte $ 1 le revine episcopilor, atât fiecăruia în 
parte, cât şi tuturor împreună, adunaţi în concilii particulare sau în conferințe 
episcopale, față de credincioşii încredințaţi grijii lor, şi autorităţii supreme a 
Bisericii, față de întregul popor al lui Dumnezeu (can. 823 $2). 


Acest canon e nou în legislația Bisericii şi înlocuieşte practic can. 1384 $ 1 
din Codul din 1917. E luat din decretul Ecclesiam pastorum, promulgat la 
19 martie 1975 de Congregația pentru Doctrina Credinței. Diferenţa dintre 
textul canonului şi cel al decretului o constituie adaosul la canon „şi prin 
folosirea instrumentelor de comunicare socială”. De fapt, decretul nu a analizat 
decât problema scrierilor, îndeosebi a cărților, omițând-o pe aceea a altor instru- 
mente de comunicare socială. A fost meritul noii legislații canonice de a fi 
umplut această lacună. 

Spre deosebire de vechiul canon 1384, noul canon 823 e mult mai amplu şi 
aduce importante elemente noi. Mai întâi, nu foloseşte termenul general de 
Biserică („Ecclesiae ius est”), ci pe acela mai specific de „Ecclesiae pastores”, 
deoarece Biserica nu e numai ierarhia. Apoi, sunt specificate mai precis dife- 
ritele competenţe în acest sector: fiecare episcop (pentru propria dieceză), 

episcopii reuniți în conciliile particulare sau în conferințele episcopale (pentru 
Bisericile locale) şi autoritatea supremă a Bisericii (pentru Biserica univer- 
sală). Noul canon nu vorbeşte numai de „ius”, ci şi de „officium” (datorie), adică 
este vorba de un drept care trebuie să fie exercitat: a supraveghea e o datorie 
a păstorilor, şi nu ceva facultativ. 

Însă deosebirea cea mai semnificativă între cele două canoane o constituie 
faptul că noul canon indică şi motivele unui asemenea drept - obligație: apă- 
rarea integrităţii credinței şi moralei, precum şi binele spiritual al credincioşilor 
(„ne scriptis aut usu instrumentorum communicationis socialis christifidelium 
fidei aut moribus detrimentum afferatur”). 

Acest drept-obligație are trei roluri: unul general (a supraveghea) şi două 
mult mai concrete: a cere cenzura preventivă şi a dezaproba sau a nega publi- 
carea. A supraveghea („invigilare”) înseamnă a observa sau a veghea cu atenție, 
precum şi a crea condiţiile necesare sau a lua măsurile necesare pentru ca tot 
ce este difuzat în public de către credincioşi în materie de religie să fie conform 
cu credința şi morala. 

În continuare, canonul afirmă că păstorii Bisericii „au datoria şi dreptul 
de a cere să fie judecate de către ei scrierile referitoare la credință şi morală”. 
Această obligaţie, ca scrierile credincioşilor, înainte de a fi publicate, să fie supuse 
judecății păstorilor, nu e altceva decât cenzura preventivă, chiar dacă actualul 
Cod nu mai foloseşte acest termen, aşa cum nu mai foloseşte nici termenul 
imprimatur, ci pe cel de aprobare (cf. can. 824 $ 1). În fine, păstorii Bisericii 
au datoria şi dreptul de a reproba scrierile care dăunează credinței şi moralei. 
Acest drept-datorie al păstorilor s-ar putea traduce în practică fie negând 
aprobarea acestor scrieri, fie obligându-i pe autori să retracteze erorile, fie aver- 
tizându-i pe cei recalcitranţi că există şi posibilitatea de a li se interzice dreptul 
de a acționa în numele Bisericii sau în interiorul instituţiilor sale. 

În timp ce obligația generală de a supraveghea (invigilare) se referă atât la 
toate tipurile de scrieri, cât şi la utilizarea instrumentelor de comunicare 
socială, cenzura preventivă şi aprobarea şi dezaprobarea se referă numai la 
scrieri. Ar fi imposibilă astăzi încercarea de a supune judecății autorității ecle- 
ziastice tot ceea ce se difuzează prin intermediul radioului şi televiziunii în 
materie de credință şi morală. În tot cazul, păstorii Bisericii să se asigure că 
transmiterea mesajului creştin se face într-o manieră adecvată şi că nu există 
riscul de a suferi integritatea „tezaurului credinței”. De aceea, ei trebuie să 
aibă grijă ca vestitorii acestui tezaur să fie persoane bine pregătite din toate 
punctele de vedere, dar, mai ales, în domeniul filozofico-teologic, oameni de 
credință care iubesc Biserica şi contribuie la zidirea, şi nu la demolarea ei; 
oameni care să facă să renască în fraţii lor spiritul de dragoste şi de respect 
față de cuvântul lui Dumnezeu şi față de magisteriul Bisericii. Adevăratul 
vestitor în Biserică e cel care zideşte, nu cel care demolează; e cel care încura- 
jează, nu cel care critică; e cel care dezvoltă, nu cel care inventează; e cel 

care face să crească siguranţa, nu cel care creează dubii sau relativism; e cel 
care creează speranță, nu cel care creează descurajare; e cel care acompaniază 
melodia Duhului, nu cel care cântă extra chorum. 

Păstorii Bisericii trebuie să vegheze asupra modului cum sunt folosite instru- 
mentele de comunicare socială în materie de credință şi morală, deoarece au 
datoria de a păstra şi de a apăra adevărurile de credință şi moravurile creştine. 
Acest principiu a fost subliniat şi de constituţia dogmatică Lumen gentium 
(ef. LG 23). Acelaşi document reafirmă şi mai clar această obligație a episco- 
pilor, atunci când vorbeşte de funcţia lor magisterială. Pe lângă faptul că sunt 
„crainicii credinței”, episcopii sunt şi „adevărații ei învăţători”, adică ei pre- 
dică poporului încredințat lor credința pe care trebuie să o îmbrățişeze şi să 
o pună în practică în numele lui Cristos, luminează această credință sub 
inspirația Duhului Sfânt şi veghează cu grijă pentru a îndepărta erorile care 
o amenință (cf. LG 25). 

Aceleaşi principii au fost subliniate şi de constituția Dei Verbum (cf. DV 7 
şi 10). „ Oricât de necesară este misiunea teologilor, nu celor înţelepţi le-a 
încredințat Dumnezeu misiunea de a interpreta autentic credința Bisericii: 
aceasta se leagă de viața unui popor, ai cărui responsabili în fața lui Dumnezeu 
sunt episcopii. Lor le revine datoria de a vesti acestui popor ceea ce Dumnezeu 
îi cere să creadă” (Paul al VI-lea, 8.12.1970). 


Autoritatea unui teolog, oricât de înțelept ar fi el, nu o poate exclude pe aceea a 
magisteriului pontifical sau episcopal, care e de altă natură. Teologul se poate 
bucura de un prestigiu meritat şi de o încredere mare, poate impune respectul 
datorită profunzimii cercetărilor sale şi valorii argumentelor sale. În schimb, 
nu are nici o putere de a impune altora învățătura sa. Funcţia teologilor şi aceea 
a episcopilor, deşi sunt înrudite, nu sunt de aceeaşi natură, nici chiar când magis- 
teriul încredințează preoților, de obicei parohilor, o participare la oficiul său sau 
în alt mod şi în grade diferite, profesorilor din seminar, azi învăţătorilor şi profe- 
sorilor de religie din şcoli, inclusiv laicilor (G. Philips). 


Astăzi, mai mult ca oricând, este necesară o evaluare concretă a autorității 
ecleziastice care, cum spunea Paul al VI-lea, 


nu s-a înființat singură, ci a fost înființată de Cristos, e gândirea lui, e voinţa lui, 
e opera lui. De aceea, în fața acestei autorităţi trebuie să ne simțim ca şi cum am 
fi în faţa lui Cristos... Autoritatea în Biserică, chiar şi atunci când pentru a fi eficace 
e puternică, e un instrument al dragostei lui Cristos. Autoritatea în Biserică a fost, 
de fapt, înființată pentru a pune în funcțiune, în vederea mărturisirii, marea poruncă 
a iubirii. 


În continuare, în acest ultim capitol a fost analizată următoarea problemă: 
supravegherea din partea păstorilor şi dreptul la libera manifestare a gândirii 
în Biserică. Canonul 212 $ 3 stabileşte: 

În funcţie de ştiinţa, competenţa şi prestigiul de care se bucură, credincioşii creştini 
au dreptul, ba uneori chiar datoria, de a manifesta păstorilor sacri opinia personală 
cu privire la binele Bisericii şi de a o aduce la cunoştinţa altor credincioşi, rămâ- 
nând neatinse integritatea credinței şi a moralei şi respectul față de păstori şi 
ținându-se seama de utilitatea comună şi de demnitatea persoanelor. 


Obiectul acestui drept-datorie îl constituie libertatea de gândire şi garanţia 
discutării libere în Biserică a problemelor referitoare la viața Bisericii. Subiecții 
sunt christifideles (clerici, laici, călugări). În Biserică, toţi trebuie să contribuie 
la binele comun, toţi au dreptul să-şi exprime propriile puncte de vedere atât 
cu privire la păstori, cât şi la ceilalți credincioşi. Frumusețea şi încrederea 
trebuie să caracterizeze raporturile în sânul familiei lui Dumnezeu. 

Totuşi, exercitarea acestui drept-datorie este supus unor serii de condiţii 
atât din punct de vedere subiectiv, cât şi din punct de vedere obiectiv, pentru 
a se elimina eventualele abuzuri care, cu siguranţă, ar dăuna Bisericii. Crite- 
riile subiective de care trebuie să se țină seama sunt trei: ştiinţa, competența 
şi prestigiul. E necesară, deci, o proporţie justă între nivelul acestor calități 
personale şi importanţa fiecărui aport de gândire în vederea binelui comun. 
E adevărat că e un drept limitat, chiar şi din punct de vedere subiectiv, deoa- 
rece presupune o cunoaştere serioasă, o capacitate şi o competență pe care, 
de obicei, nu le au cei ce obişnuiesc să se amestece în toate. 

Mult mai importante, însă, sunt criteriile de ordin obiectiv. În primul rând, 
dreptul la libertatea de gândire şi de dialog în Biserică nu este admis când 
e vorba de adevărurile de credință şi de morală. Acestea sunt chestiuni care 
niciodată şi de nimeni nu pot fi puse în discuție. E aici în joc raportul între 
dreptul păstorilor (papa şi episcopii) de a apăra depositum fidei şi dreptul 
tuturor credincioşilor creştini la libertatea de gândire. Adevărurile de credință 
sunt interpretate în mod autentic numai de către magisteriul Bisericii (cf. DV 
10). Aceste adevăruri țin de esența însăşi a Bisericii şi nu pot fi lăsate interpre- 
tării arbitrare a fiecărui creştin (cf. CP 117). 

Canonul 212 $ 3 stabileşte şi un alt criteriu de care trebuie să se țină seama 
când e vorba de o justă libertate de opinie în Biserică: reverentia erga Pastores, 
adică respectul față de autoritatea ecleziastică ce deține puterea de magisteriu. 
Un alt criteriu obiectiv este „utilitatea comună”, în sensul că cei care comunică 
în Biserică nu trebuie să uite de dragostea față de Biserică şi de promovarea 
unităţii şi comuniunii ei. În sfârşit, al patrulea criteriu obiectiv este „demnitatea 
persoanelor”, în sensul stabilit de canonul 220: „nimănui nu-i este permis să 
lezeze în mod ilegitim buna reputaţie de care se bucură cineva, nici să violeze 
dreptul vreunei persoane de a-şi apăra propria intimitate”. Atât dreptul 
la bunul renume, cât şi dreptul la privacy sunt drepturi naturale, comune 
tuturor oamenilor. Aceste patru criterii sunt şi principiile fundamentale ale 
deontologiei comunicării sociale. O completare a problemei referitoare la 
libertatea de gândire şi de dialog în Biserică o prezintă canonul 218. 

În concluzie, libertatea de exprimare şi de cercetare în Biserică este un 
drept fundamental care trebuie să țină seama de adevăr, de comuniune şi 
de dragoste. Tot în cadrul capitolului al V-lea, sunt analizate câteva norme 
speciale referitoare la scrieri (ziare, reviste, broşuri), şi care au ca scop apă- 
rarea integrității credinţei şi a moravurilor. E vorba, mai întâi, de expunerea 
şi difuzarea de ziare şi reviste în biserici şi oratorii (can. 827 $ 4) şi, apoi, de 
interzicerea de a publica articole în anumite reviste sau ziare (can. 831 $ 1). 

Ultima parte a acestui capitol a analizat competenţa şi rolul conferințelor 
episcopale referitoare la comunicarea socială. 


Concluzie 


Biserica Catolică a avut dintotdeauna o atitudine realistă față de mijloacele 
şi instrumentele de comunicare socială. Ea nu a afirmat niciodată că aceste 
instrumente, din firea lor, ar fi factori de scepticism, de vulgaritate, de masifi- 
care, de degradare a culturii, a moravurilor, a spiritului religios, dar nici nu se 
poate spune că a ignorat sau a subestimat efectele negative sau pericolele pe 
care utilizarea lor ar putea să le cauzeze. Biserica a fost mereu conştientă de 
ambivalenţa religioasă şi morală a acestor instrumente. 

Această atitudine generală şi realistă a Bisericii față de instrumentele de 
comunicare socială se reflectă şi în legislația canonică: pe de o parte, se 
insistă asupra utilizării lor pentru evanghelizare, în general, iar pe de altă 
parte, se doreşte ca ele să fie însufleţite de spiritul uman şi creştin şi se insistă 
asupra obligaţiei şi dreptului păstorilor de a veghea ca utilizarea lor să nu dău- 
neze credinței şi moralei. Deci, e vorba de un trinom: a dispune, a utiliza şi 
a supraveghea. Dacă lipseşte unul dintre aceste elemente, lipseşte totul. 

Problema instrumentelor de comunicare socială, aşa cum este ea prezentată 
de Codul de drept canonic, este mult mai complexă şi mai dificilă decât pare 
la prima vedere, iar pentru a o elucida şi a o aprofunda mai bine, sunt necesare 
contribuţiile Comisiei Pontificale pentru interpretarea textelor legislative, 
intervenţiile conferințelor episcopale şi a specialiştilor în materie. 

Prezenta lucrare nu e decât o modestă contribuţie, adică o interpretare 
personală a normelor ce tratează acest subiect şi, de aceea, nu trebuie consi- 
derată ca punct de sosire, ci ca punct de plecare pentru ulterioare aprofundări. 


